SL Uradni list Evropske unije C 306/1

MNENJE KOMISIJE

z dne 27. novembra 2008

v skladu s členom 7 Direktive 98/37/ES Evropskega parlamenta in Sveta glede ukrepa prepovedi, ki so ga sprejeli madžarski organi v zvezi z električnim skobeljnikom znamke STRAUS AUSTRIA MD-2007-141

(Besedilo velja za EGP)

(2008/C 306/01)

1. Uradno obvestilo madžarskih organov

Člen 2(1) Direktive 98/37/ES o približevanju zakonov držav članic o strojih določa, da države članice sprejmejo vse ustrezne ukrepe za zagotovitev, da se stroji, zajeti v Direktivi, lahko dajo v promet in začnejo uporabljati samo, če ne ogrožajo zdravja in varnosti ljudi, ter, kadar je primerno, domačih živali ali premoženja, kadar so pravilno nameščeni in vzdrževani ter se uporabljajo za predvideni namen.

Člen 7(1) Direktive določa, da država članica ob ugotovitvi, da stroji z oznako „CE“, ki se uporabljajo v skladu s predvidenim namenom, lahko ogrozijo varnost ljudi in domačih živali ali premoženja, sprejme vse ustrezne ukrepe za umik takih strojev iz prometa, prepoved njihovega dajanja v promet, začetek uporabe ali uporabo ali za omejitev njihovega prostega pretoka. Država članica takoj obvesti Komisijo o vsakem takem ukrepu ter navede razlog za svojo odločitev.

Madžarski organi so 4. septembra 2007 obvestili Evropsko komisijo o ukrepu prepovedi v zvezi z dajanjem v promet prenosnega ročnega električnega skobeljnika znamke STRAUS AUSTRIA tipa ST/PL 821-902. Proizvajalec stroja je družba Jiangsu Jinding Electric Tools Group Co. Ltd, Huangli Town, Changzhou, Jiangsu, 213151, Kitajska, stroj pa distribuirata družbi Superline Hungary Kft., H-1162 Budimpešta, Csömöri út 269 in Dimension Europe Kft., H-1173 Budimpešta, Újlak u. 21. 5. em. 50.

Dokumentacija, poslana Evropski Komisiji, je vsebovala naslednje dokumente:

— certifikat št. AM50046679 0001 z dne 29. julija 2004 in certifikat št. S 50045577 z dne 29. julija 2004, ki ju je izdala družba TÜV Rheinland Product Safety GmbH, Am Grauen Stein, D-51105 Köln za električni skobeljnik tipa DB-82X2A, s katerima je bila odobrena oznaka „GS“ za električni skobeljnik,

— izjavo družbe Jiangsu Jinging Electric Tools, Kitajska z dne 30. avgusta 2006 z navedbo, da je električni skobeljnik tipa DB-82X2A enakovreden električnemu skobeljniku tipa ST/PL 821-902, za katerega velja madžarski ukrep,

— ES-izjavo o skladnosti, ki jo je pripravila družba Superline Hungary Kft. z dne 5. julija 2006 v zvezi s certifikatom št. S 50045677.

V skladu s členom 7(2) Direktive se po posvetovanju z zadevnimi strankami od Komisije zahteva, da odloči, ali je takšen ukrep upravičen ali ne. Če Komisija ugotovi, da je ukrep upravičen, obvesti države članice, da lahko sprejmejo vse ustrezne ukrepe v zvezi z zadevnim strojem v skladu s svojimi obveznostmi iz člena 2(1).

2. Razlogi, ki so jih navedli madžarski organi

Ukrep, ki so ga sprejeli madžarski organi, izhaja iz neskladnosti električnega skobeljnika z naslednjimi bistvenimi zdravstvenimi in varnostnimi zahtevami iz Priloge I k Direktivi 98/37/ES (s sklicevanjem na specifikacije usklajenih evropskih standardov EN 60745-1:2003 „Električna ročna orodja na motorni pogon – Varnost – 1. del : Splošne zahteve“ in EN 60745-2-14 „Električna ročna orodja na motorni pogon – Varnost – 2-14. del: Posebne zahteve za skobeljnike“, ki so navedene v ES-izjavi proizvajalca o skladnosti):

1.5.1 Električno napajanje

Nezadostna električna moč večje izolacije: prebojni vžig je nastal med dostopnimi kovinskimi deli in deli pod napetostjo na napetostnem nivoju pod predpisanim pragom, kar predstavlja nevarnost električnega udara.

1.5.6 Požar

Med toplotnim preizkusom se je stroj vnel, pojavili so se dim in plameni, nato pa se je stroj ustavil.

1.7.3 Označevanje

Razpoznavna oznaka, ime in naslov proizvajalca ter leto proizvodnje na skobeljniku niso bili navedeni.

1.7.4 Navodila za uporabo

Navodila za uporabo niso vsebovala imena in naslova proizvajalca niti številnih navodil za varno delovanje stroja, kot so varnostni predpisi ob uporabi elektrike.

3. Mnenje Komisije

Komisija je 15. novembra 2007 pisala družbi Jiangsu Jinding Electric Tools Group Co., Superline Hungary Kft., ki je podpisala ES-izjavo o skladnosti, in družbi Dimension Europe Kft. ter ju pozvala, naj sporočita svoje pripombe glede ukrepa, ki so ga sprejeli madžarski organi.

Komisija je 15. novembra 2007 pisala tudi družbi TÜV Rheinland, Köln, ki je izdala certifikat o skladnosti št. AM 50046679 0001 za električni skobeljnik tipa DB-82X2A, ki naj bi bil enakovreden električnemu skobeljniku tipa ST/PL 821-902, za katerega velja madžarski ukrep.

Družba TÜV Rheinland je 3. decembra 2007 potrdila, da je izdala certifikat o skladnosti za električni skobeljnik tipa DB-82X2A, in navedla, da je certifikat veljaven samo do marca 2007. Družba ni mogla potrditi, ali je bil električni skobeljnik tipa ST/PL 821-902 enakovreden električnemu skobeljniku tipa DB-82X2A, in izjavila, da niso preizkusili ali certificirali tipa ST/PL 821-902.

Družba Jiangsu Jinding Electric Tools Group Co. je 6. decembra 2007 odgovorila, da njihov električni skobeljnik in skobeljnik, za katerega velja madžarski ukrep, nista identična in da skobeljnika, za katerega velja madžarski ukrep, ne proizvajajo. Navedli so, da razmišljajo o sprožitvi sodnega postopka zoper zlorabo njihovega imena.

Glede na razpoložljivo dokumentacijo in pripombe zadevnih strank Komisija meni, da so madžarski organi dokazali, da stroj, za katerega velja ukrep prepovedi, ni v skladu z zgoraj navedenimi bistvenimi zdravstvenimi in varnostnimi zahtevami. Te neskladnosti povzročajo resno tveganje za osebe, ki zadevni stroj uporabljajo.

Zato Komisija po izvedbi predpisanega postopka meni, da je ukrep, ki so ga sprejeli madžarski organi, utemeljen.